Nokkrir hektarar brunnu í landi Jarðlangsstaða Mikill eldsmatur var í landi Jarðlangsstaða eins og sjá má . Fjölmennur hópur slökkviliðsmanna úr Borgarfirði og Borgarnesi hefur frá því klukkan fjögur í dag barist við sinu - og kjarreld í landi Jarðlangsstaða á Mýrum . Að sögn Bjarna Þorsteinssonar slökkviliðsstjóra eru slökkviliðsmenn nú um klukkan 20 að sjá fyrir endann á slökkvistarfinu en eldurinn náði ekki yfir skurði sem þarna eru . Nokkrir hektarar lands eru brunnir . Gríðarmikil sinuflækja er á þessu svæði en auk þess töluvert birki sem gerði slökkvistarf erfiðara . Sumarhús eru í næsta nágrenni og voru þau ekki í hættu þar sem vindur stóð af þeim . Þar sem ekki er komið vatn á svæðið þurfti að aka margar ferðir á tankbílum eftir vatni . Þá notuðu slökkviliðsmenn klöppur og bændur komu auk þess með dráttarvélar með haugsugur . Að sögn Bjarna nýttist vel sú reynsla sem fékkst í Mýraeldunum fyrir fjórum árum auk þess sem slökkviliðsmenn hafa oft verið kallaðir út í vor og sumarbyrjun vegna sinuelda . Eldurinn í dag kviknaði út frá púströri á fjórhjóli sem þarna var verið að nota við að draga út vatnslögn til aðliggjandi sumarhúsalóða .